Vári Attila

*Megkopott tél*

Csukaszürke hegyek,

téli alkonyat.

Börtön-idő

vacogtat

juhászt és juhokat.

Kosok kolompja

ritmust

szitál a téli szélbe,

nincs hó,

sziklává dermedt

a szekérnyomok éle.

Árnyékom sincs.

Kísértet,

tócsák jegén

 az arcom,

repedés-ránc torzítja,

tükrözi vesztett

harcom.

Jégcsapba

fagyott kökényen

borostyán alkonyat,

világom jéggé dermedt,

s várom,

hiába várom

a jégtörőt,

a Korvin Mátyásokat.

*Álnokság kora*

Semmi sem az, minek látszik,

kecském dombon szarvast játszik,

csahos kutyám rókát mimel,

őrzi házam ravasz szívvel.

Hazám fölött

festett égen

ragyog a Nap!

Fényes éjjel!